b'\n_START_ARTICLE_\nVladimir Ivanovi\xc4\x8d Dalj\n_START_SECTION_\n\xc5\xbdivljenje in delo\n_START_PARAGRAPH_\nNjegov o\xc4\x8de po imenu Johan Christian Dahl je bil danski zdravnik. Dalj je od leta 1814 do 1826 slu\xc5\xbeil v Ruski vojni mornarici. \xc5\xbde od rane mladosti se je zanimal za jezik in narodopisje. Diplomiral je na medicinskem oddelku Univerze v Dorpatu. Po \xc5\xa1tudiju je za\xc4\x8del pe\xc5\xa1 potovati po ruskem pode\xc5\xbeelju in zbirati izreke in bajke ruskega ljudstva. Leta 1832 je izdal prvo zbirko pravljic. Nekatere je upesnil njegov prijatelj Aleksander Sergejevi\xc4\x8d Pu\xc5\xa1kin. Te pesmi so postale ene od najbolj znanih besedil v ru\xc5\xa1\xc4\x8dini. Po Pu\xc5\xa1kinovem usodnem dvoboju, so Dalja pozvali k Pu\xc5\xa1kinovi smrtni postelji, kjer je skrbel za velikega pesnika v zadnjih urah njegovega \xc5\xbeivljenja. Leta 1838 so Dalja izbrali v Rusko akademijo znanosti (\xd0\xa0\xd0\x90\xd0\x9d)._NEWLINE_V naslednjem desetletju je Dalj prevzel psevdonim \xc2\xbbKozak iz Luhanska\xc2\xab. Objavil je ve\xc4\x8d realisti\xc4\x8dnih esejev v Gogoljevem slogu. Nadaljeval je s svojim leksikografskim delom in veliko potoval. Njegovo veliko delo Pojasnjevalni slovar \xc5\xbeive velikoru\xc5\xa1\xc4\x8dine je iz\xc5\xa1lo v 4 velikih zvezkih med letoma 1863 in 1866. Nekaj let zatem mu je sledilo delo Ruski izreki in pregovori, ki je vsebovalo ve\xc4\x8d kot 30.000 vnosov. Obe knjigi so velikokrat ponatisnili._NEWLINE_Dalj je bil navdu\xc5\xa1en zagovornik naravnega slovarja proti prisvojenemu. Z besedami njegovega velikega ob\xc4\x8dudovalca Vladimirja Vladimirovi\xc4\x8da Nabokova je Daljev slovar umetni\xc5\xa1ka mojstrovina in ne zgolj znanstveno delo. Vsebinska narava tega slovarja je jezikoslovno pomembna celo sedaj. \xc5\xa0e posebej zaradi velike koli\xc4\x8dine nare\xc4\x8dnih slovarskih gesel, ki jih je zbral, saj so \xc5\xbee zastarela. Na podlagi slovarja je nastal Vasmerjev Etimolo\xc5\xa1ki slovar ruskega jezika, najobse\xc5\xbenej\xc5\xa1i slovanski etimolo\xc5\xa1ki leksikon._NEWLINE_Za svoje veliko delo je Dalj prejel medaljo Lomonosova. Postal je \xc4\x8dastni \xc4\x8dlan Ruske akademije znanosti._NEWLINE_Dalj je pokopan na Vagankovskem pokopali\xc5\xa1\xc4\x8du v Moskvi._NEWLINE_UNESCO je ob dvestoletni obletnici Daljevega rojstva proglasil leto 2000 za mednarodno leto Vladimirja Dalja.'